Overtidsnekt stoppet gravlegging av ektemannens båre
Grunnen: De kunne ikke jobbe overtid. Fredag ettermiddag ble det holdt begravelse for Per Hårnes i Verdal. Etter at seremonien var ferdig ble kisten båret til kjøling igjen - i stedet for å legge Hårnes til siste hvile. - Jeg har aldri hørt om lignende. Det føles som å ha to begravelser, sier enken Unni Hårnes (68) til Trønder-Avisa i tirsdagens papirutgave. Først i dag havnet han i jorden, fordi kirken ikke ville betale overtid. Dette fikk hun imidlertid ikke oppgitt da avtalen ble gjort. - Men jeg skjønte at det hadde noe med penger å gjøre, sier Hårnes.Kisten med blomstene og kransene ble satt på kjølerom. I dag ble gravleggingen gjennomført uten at barna fikk være med. - De hadde bestilt sydenturer, og jeg ga dem beskjed om å dra. Det var ikke noe å diskutere, sier Unni Hårnes. Ektemannen Per Hårnes, tidligere leder av Handikapforbundet i Verdal, døde på Sykehuset Levanger søndag 16. juni etter lang tids sykdom. Etter avtale med Westerhus begravelsesbyrå forberedte kona Unni Hårnes begravelse fredag 21. juni. Forrige mandag fikk Hårnes beskjed om at det kolliderte med en annen gravferd, og fikk tilbud om en bisettelse torsdag. Men enken ønsket ikke kremasjon og urne. Dermed ble det avtalt en senere seremoni på fredagen, men denne ble ikke ferdig før gravleggerne måtte hjem.Administrativ leder Jann Karlsen i Sør-Innherad prosti erkjenner at kirka ikke er villig til å betale overtid for å få gjennomført en begravelse. - Dette handler om regler vi har for å få gjennomført systemene vi har laget oss. Derfor har vi faste dager og klokkeslett for når begravelser skal være. Hvis ikke kan vi havne i et uføre hvor flere vil bestemme tidspunkt for begravelsene sine selv, sier Karlsen, som understreker til Trønder-Avisa at han ikke kjenner bakgrunnen for at gravleggingen ble utsatt.Nå tror enken at ektemannen nok ville ha satt pris på at bare noen få var til stede i dag for å ta siste farvel. - Jeg husker at han engang sa: «Når jeg dør skal ingen stå rundt grava og se ned på meg». Du skal se det var en mening med dette likevel, sier Unni Hårnes til Trønder-Avisa.
(VG/TRØNDER-AVISA) Da kirkeseremonien var ferdig og kisten egentlig skulle fires ned gjorde de kirkegårdansatte helomvending - og satte den til kjøling igjen.